…………………….

…………… 2021 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**Д О К Л А Д**

**от д-р Лозана Василева – заместник-министър на земеделието, храните и горите**

**Относно:** Проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО МИНИСТЪР,**

На основание чл. 9а, т. 2 от Закона за подпомагане на земеделските производители внасям за одобрение проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г. (НИД на Наредба № 4 от 2017 г.).

**Причини, които налагат приемането на акта**

Мярка 14 „Хуманно отношение към животните“ е част от мерките, включени в Програмата за развитие на селските райони за периода 2014 – 2020 г. (ПРСР 2014 – 2020 г.) на Република България. Програмата за развитие на селските райони се изготвя от държавите членки и се одобрява от Европейската комисия (ЕК) при съблюдаване на разпоредбите на Регламент (ЕС) № 1305/2013 г. на Европейския парламент и на Съвета от 17 декември 2013 година [относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета](https://eur-lex.europa.eu/legal-content/BG/AUTO/?uri=celex:32013R1305) (ОВ L 347, 20 декември 2013 г.) (Регламент (ЕС) № 1305/2013 г.). Съгласно чл. 6 от Регламент (ЕС) № 1305/2013 г., ЕЗФРСР действа в държавите членки чрез програмите за развитие на селските райони.

С предлаганите изменения и допълнения с проекта на НИД на Наредба № 4 от 2017 г. се цели да се уеднакви нормативната уредба на национално ниво, като се съобразят промените, настъпили в националното законодателство и правото на Европейския съюз.

Във връзка с приетия Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (OB L 437, 28 декември 2020 г.) (Регламент (ЕС) 2020/2220) са изпратени на Европейската комисия за одобрение изменения в текстовете на ПРСР 2014 – 2020 г.

Изпратените промени в ПРСР 2014-2020 г. са гласувани на проведеното петнадесето заседание на Комитета за наблюдение на ПРСР 2014 – 2020 г., чрез видеоконферентна връзка на 22.12.2020 г., които включват и промяна в текстове на мярка 14 „Хуманно отношение към животните“.

Основните промени в текстовете на мярка 14 „Хуманно отношение към животните“ са във връзка с извършен анализ на компенсаторните плащания по мярката, на база съпоставка на производствените и пазарни промени за периода 2017 – 2019 спрямо периода 2011 – 2013 г., който е използван за изчисляване на компенсаторното плащане по мярката. В резултат на извършения анализ е направено преизчисляване на компенсаторните плащания по мярката като са отчетени пропуснатите ползи и допълнителните разходи за изпълнение на заложените дейности и изисквания. Референтният период на преизчислението е 2017 – 2019 г., като констатираните промени в пазарната и производствена среда в този период са съотнесени към периода 2011 – 2013 г. Изчислените по-високи нива на подпомагане, приложими за кампания 2021 и след нея, са гласувани от членовете на комитета и са изпратени за одобрение от ЕК на десетото изменение на програмата, което поражда и необходимостта от издаване на проекта на НИД на Наредба № 4 от 2017 г., като по този начин се постига съответствие между текстовете на мярка 14 „Хуманно отношение към животните“ в програмата и националния акт – Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г. (обн., ДВ, бр. 67 от 2017 г.) (Наредба № 4 от 2017 г.).

Предложените изменения и допълнения, произтичащи от приложимото национално законодателство, конкретно от Закона за подпомагане на земеделските производители са по отношение на отмяна на Приложение № 4 към чл. 19, ал. 1 от Наредба № 4 от 2017 г., съдържащ образец на заявление за подпомагане/плащане. Съгласно изменените текстове на чл. 32, ал. 1 от Закона за подпомагане на земеделските производители кандидатите за подпомагане подават до териториалните структури на Разплащателната агенция заявление за подпомагане по образец, който се одобрява ежегодно от изпълнителния директор на Държавен фонд „Земеделие“ и се публикува на интернет страниците на Държавен фонд „Земеделие“ и на Министерството на земеделието, храните и горите.

Другите предложени изменения са по отношение на посочената в чл. 12, ал. 4 препратка към § 96 от преходните и заключителните разпоредби на Закона за изменение и допълнение на Закона за ветеринарномедицинската дейност (обн., ДВ, бр. 14 от 2016 г.) по отношение на програмата за профилактика, надзор, контрол и ликвидиране на болести по животните и зоонози за периода 1 януари 2016 г. – 31 декември 2018 г., както и сроковете за нейното изготвяне и одобрение. С оглед на това, че § 96 касае Програмата за профилактика, надзор, контрол и ликвидиране на болести по животните и зоонози за периода 2016 – 2018 г. и предвид това, че редът и изискванията към програмата за профилактика, надзор, контрол и ликвидиране на болести по животните и зоонози са посочени в чл. 118 от Закона за ветеринарномедицинската дейност, препратка към § 96 от преходните и заключителните разпоредби на Закона за изменение и допълнение на Закона за ветеринарномедицинската дейност е предложено да отпадне от текстовете на наредбата.

Предложените изменения и допълнения включват и допълнения във връзка с необходимостта от прецизиране на текстове, по отношение на някои задължения в чл. 19а от Наредба № 4 от 2017 г.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., както и ефективно управление на финансови средства по мярката. Част от промените целят да се осигури съответствие на текстове, включени в предложенията за десетото изменение на ПРСР 2014 – 2020 г. и приложимото европейско и национално законодателство. С основните промени се цели да бъдат нормативно определени изчислените по-високи нива на подпомагане за кандидатите по мярката, приложими за кампания 2021 и след нея.

Постигането на тези цели са резултатите, към които е насочен настоящият проект на НИД на Наредба № 4 от 2017 г. Без приемането на тази уредба, ще е налице несъответствие между текстовете в ПРСР 2014 – 2020 г. и националното законодателство и неяснота в текстовете на отделни разпоредби. При неприемането на НИД на Наредба № 4 от 2017 г. са възможни единствено негативни въздействия, били те социални или икономически. С влизането в сила на НИД на Наредба № 4 от 2017 г. ще се постигне реализиране в пълнота на европейската политика за подпомагане на земеделските стопани и ще се даде яснота и прозрачност на потенциалните кандидати и заинтересовани страни по отношение на приложимите по-високи нива на компенсаторни плащания по мярката за кампания 2021 и след нея. Това са положителните социални и икономически въздействия от приемането на предложения проект на акт.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието, храните и горите. Финансовите средства, които са свързани с прилагането на мярка 14 „Хуманно отношение към животните“ от ПРСР 2014 – 2020 г., ще бъдат предвидени в сметката за средствата от Европейския съюз на Държавен фонд „Земеделие“ - Разплащателна агенция.

**Очаквани резултати от прилагането на акта**

С проекта на НИД на Наредба № 4 от 2017 г. се очаква да се постигнат целите от издаването на акта и да се осигури по-пълно прилагане на ПРСР 2014 – 2020 г. С проекта на наредба ще бъде осигурена по-голяма публичност и информираност на земеделските стопани за компенсаторните плащания, които могат да получават за изпълнението на ангажименти за хуманно отношение към животните от 2021 г. и след нея. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

Проектът на наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

В съответствие с чл. 26, ал. 2 от Закона за нормативните актове на 18.01.2021 г. е проведена обществена консултация с граждани, браншовите организации и асоциации. На срещата присъстваха представители на Министерството на земеделието, храните и горите, в това число от дирекция „Развитие на селските райони“ и дирекция „Биологично производство“, Държавен фонд „Земеделие“ – Разплащателна агенция, Българска агенция по безопасност на храните и Министерския съвет.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.; 2. Справка за отразяване на постъпилите становища; 3. Справка за отразяване на постъпилите предложения от обществена консултация; 4. Постъпили становища. |

С уважение,

**Д-Р ЛОЗАНА ВАСИЛЕВА**

*Заместник-министър на земеделието, храните и горите*